
Σχετικά με την κατανομή των πιστώσεων για 
συμβασιούχους διδάσκοντες και διδάσκουσες με βάση το ΠΔ 407/80

Στην προηγούμενη συνεδρίαση της Συγκλήτου έγινε η κατανομή στα Τμήματα των ελάχιστων πιστώσεων για συμβασιούχους διδάσκοντες και διδάσκουσες με βάση το ΠΔ 407/80 (γύρω στις 11,5 στη βαθμίδα του λέκτορα) που έδωσε η κυβέρνηση για το τρέχον εαρινό εξάμηνο. Η Σύγκλητος κατένειμε στα Τμήματα 4μηνες συμβάσεις που ξεκινούν από τις 11 Φεβρουαρίου και τελειώνουν στις 14 Ιουνίου 2019. Στο προηγούμενο εξάμηνο, το χειμερινό, υπήρχαν συμβάσεις σε Τμήματα που με βάση τα στοιχεία που διαθέτουμε, ήταν δίμηνες: ξεκινούσαν από 1 ή 5 Νοεμβρίου και τελείωναν στις 31 Δεκεμβρίου. Όλες οι υπόλοιπες ήταν λίγο παραπάνω από τρίμηνες (αρχές Νοέμβρη μέχρι 10 Φεβρουαρίου). Με άλλα λόγια το προηγούμενο εξάμηνο, οι διδάσκοντες/ουσες με βάση το ΠΔ 407/80 είχαν συνάψει σύμβαση στην καλύτερη περίπτωση 3,5 μηνών, και στην χειρότερη λιγότερο των 2 μηνών. 

Καταρχάς, χρειάζεται να σημειώσουμε ότι η σύναψη συμβάσεων διάρκειας 2 μηνών (δηλαδή 9 εβδομάδων) ή και 3,5 μηνών ολοφάνερα αποτελεί μια εκτός δεοντολογικής και ακαδημαϊκής ηθικής πρακτική που οδηγεί σε πλήρη εκπαιδευτική και ακαδημαϊκή υποβάθμιση των σπουδών και θίγει την εργασιακή αξιοπρέπεια των διδασκόντων και διδασκουσών. Δημιουργούνται και πραγματικές ανωμαλίες καθώς προκύπτει η ανάγκη κάποιος άλλος διδάσκων ή κάποια άλλη διδάσκουσα να κάνει μάθημα τις υπόλοιπες εβδομάδες (το κάθε μάθημα διδάσκεται 13 εβδομάδες), όπως και κάποιος άλλος συνάδελφος ή κάποια άλλη συναδέλφισσα να βάζει θέματα και να διορθώνει στις εξετάσεις. Στη χειρότερη περίπτωση κάποιοι αναλαμβάνουν διδακτικό έργο που αντιστοιχεί σε πλήρη σύμβαση 6 μηνών, συνάπτοντας όμως κουτσουρεμένη σύμβαση 3,5 ή 2 μηνών, ίσως και λιγότερο ακόμη. Υπάρχει και η περίπτωση οι συνάδελφοι/ισσες συμβασιούχοι να συνάπτουν πολλές διαφορετικές συμβάσεις ώστε να μπορέσουν τυπικά να ανταπεξέλθουν στις εκπαιδευτικές υποχρεώσεις τους.

Ο Σύλλογός μας θεωρεί αυτονόητο και θα διεκδικήσει ο κάθε συνάδελφος και η κάθε συναδέλφισσα που αναλαμβάνει ως συμβασιούχος με βάση το ΠΔ 407/80 να έχει πλήρη σύμβαση ενός εξαμήνου και κατά συνέπεια τις πλήρεις απολαβές ενός εξαμήνου, να αναλαμβάνει χωρίς καθυστέρηση ενός μήνα και να πληρώνεται στην ώρα του. Οι συμβασιούχοι διδάσκοντες/ουσες έχουν εκπαιδευτικές υποχρεώσεις που αφορούν στη διδασκαλία 13 εβδομάδων καθώς και εξετάσεις των αντίστοιχων μαθημάτων, όπως επίσης ακαδημαϊκές υποχρεώσεις που δεν μετριούνται με την εβδομάδα ή τον μήνα. 

Φαντάζει βέβαια ως πολυτέλεια η σύναψη σύμβασης εργασίας ενός εξαμήνου με βάση το ΠΔ407/80, τη στιγμή που έχουν εισαχθεί και κυριαρχούν στα πανεπιστήμια οι συμβάσεις έργου από τα επιχειρησιακά προγράμματα της Ε.Ε., τα λεγόμενα προγράμματα «Απόκτησης Ακαδημαϊκής Διδακτικής Εμπειρίας σε Νέους Επιστήμονες Κατόχους Διδακτορικού», όπως επίσης οι συμβάσεις έργου των πανεπιστημιακών υποτρόφων. 

Στεκόμαστε μακριά από μια λογική σύμφωνα με την οποία η λύση στο πρόβλημα της έλλειψης των απαραίτητων πόρων για την κάλυψη των διδακτικών αναγκών, θα είναι η παραπέρα ελαστικοποίηση των ευέλικτων και επισφαλών σχέσεων εργασίας των συναδέλφων διδασκόντων και διδασκουσών. Είναι φανερό ότι δημιουργείται μια απαράδεκτη κατάσταση που θέτει, εκτός των άλλων, ζητήματα ακαδημαϊκής αξιοπρέπειας και συναδελφικής αλληλεγγύης. Οι συμβασιούχοι διδάσκοντες δεν είναι εργαζόμενοι δεύτερης κατηγορίας, στους οποίους θα γίνονται συμβάσεις 4, 3,5 ή και 2 μηνών.

